b'\n_START_ARTICLE_\nLothar M\xc3\xbchleisen\n_START_SECTION_\nTidlig karriere i \xc3\x98sterrike-Ungarn\n_START_PARAGRAPH_\nLothar M\xc3\xbchleisens far var statsadvokat i Ljubljana. Familien var katolsk. Han studerte jus i Wien og Ljubljana, ble dommer i Rogatec \xc3\xb8st i dagens Slovenia i 1902 og etablerte advokatpraksis i Slovenska Bistrica s\xc3\xb8r for Maribor ved juletider i 1908. Han bosatte seg i Marburg an der Drau (senere Maribor) i 1912, der han var advokat og notar. Han eide ogs\xc3\xa5 en ving\xc3\xa5rd \xc3\xb8st for byen, i det n\xc3\xa5v\xc3\xa6rende Metava. Under f\xc3\xb8rste verdenskrig tjenestegjorde han mellom 1915 og 1918 i den keiserlige og kongelige \xc3\xb8sterriksk-ungarske h\xc3\xa6ren som sekret\xc3\xa6r for en milit\xc3\xa6r domstol i Graz, som dommer i en milit\xc3\xa6r domstol i Temesv\xc3\xa1r og som formann for en milit\xc3\xa6r domstol i Graz.\n_START_SECTION_\nPolitiker i Jugoslavia\n_START_PARAGRAPH_\nLothar M\xc3\xbchleisens politiske virke fant sted i en turbulent tid i etterkant av f\xc3\xb8rste verdenskrig som var preget av etniske konflikter i det som etterhvert ble Jugoslavia. Marburg var p\xc3\xa5 begynnelsen av 1900-tallet en by med litt over 82% tyskspr\xc3\xa5klig befolkning og litt over 17% slovenskspr\xc3\xa5klig befolkning. I tiden etter f\xc3\xb8rste verdenskrig gjorde det nye Kongeriket av serbere, kroater og slovenere (senere kalt Kongeriket Jugoslavia) krav p\xc3\xa5 byen; flertallet i byen motsatte seg dette og \xc3\xb8nsket \xc3\xa5 bli del av \xc3\x98sterrike. Dette f\xc3\xb8rte til konflikter som til dels var voldelige, herunder den s\xc3\xa5kalte blods\xc3\xb8ndagen tidlig i 1919 da ni innbyggere ble skutt ned av slovenske soldater. Fordi byen allerede var under slovensk milit\xc3\xa6r kontroll ble byen 10. september 1919 tildelt Jugoslavia i Saint-Germain-traktaten. Etter 1918 forlot mange tyskspr\xc3\xa5klige innbyggere byen. Som ledd i en tvungen assimileringspolitikk ble tyskspr\xc3\xa5klige institusjoner bestemt stengt av den jugoslaviske staten, selv om de tyskspr\xc3\xa5klige innbyggerne fortsatt utgjorde rundt 25% ved slutten av 1930-\xc3\xa5rene._NEWLINE_Lothar M\xc3\xbchleisen tilh\xc3\xb8rte en familie som var tyskspr\xc3\xa5klig, men b\xc3\xa5de hans mor og ektefelle var etniske slovenere. Lothar M\xc3\xbchleisen behersket selv flytende tysk og slovensk, i tillegg til fransk og latin. Til tross for sin tokulturelle bakgrunn identifiserte han seg \xc3\xa5penbart med den tyske minoriteten, og fra begynnelsen av 1920-\xc3\xa5rene stod han frem som den viktigste lederskikkelsen i den tyskspr\xc3\xa5klige minoriteten i det tidligere Nedre Styria. Han grunnla og ledet den tyskspr\xc3\xa5klige minoritetens politiske parti. For dette partiet satt han i byr\xc3\xa5det i Maribor fra 1924 til 1931 og i regionalparlamentet i Maribor oblast fra 1927 til 1929. Hans arbeid fokuserte p\xc3\xa5 \xc3\xa5 bedre den tyskspr\xc3\xa5klige minoritetens rettigheter. Etter 1935 var han ikke lenger politisk aktiv, og konsentrerte seg om arbeidet som advokat. I 1945 flyktet han og hans familie til \xc3\x98sterrike._NEWLINE_Maribor ble en del av Slovenia i 1991, som resultat av Slovenias uavhengighetserkl\xc3\xa6ring og Slovenia-krigen._NEWLINE_Lothar M\xc3\xbchleisen var farfar til Wencke M\xc3\xbchleisen, som skrev om sin familie i boken Kanskje det enn\xc3\xa5 finnes en \xc3\xa5pen plass i verden.'